51. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ.Π.262/132 ΠΟΛ 10 της 13 Ιαν./3 Φεβρ. 1988 (ΦΕΚ Β΄ 57) Επιστροφές αγαθών από 1.1.1988, που έχουν πωληθεί μέχρι 31.12.1987. Έχοντας υπόψη τις διατάξεις: α)Των άρθρ. 1, 15, 23, 27 και 58 παρ. 3 του Νόμ. 1642/1986. β)Του άρθρ. 1 του Νόμ. 1676/86. γ)Της απόφασής μας Π.8499/4941/28.12.1987. δ)Του άρθρ. 20 του Κώδικα Φορολογικών Στοιχείων και ε)Την ανάγκη αντιμετώπισης των περιπτώσεων επιστροφής από 1.1.1988 αγαθών που έχουν πωληθεί πριν από την ημερομηνία αυτή και έχουν επιβαρυνθεί με φόρο προστιθέμενης αξίας μεγαλύτερο ή μικρότερο από τον αναλογούντα στα επιστρεφόμενα αγαθά κατά την ημέρα της επιστροφής, αποφασίζουμε: 1.Τα εκδιδόμενα, από 1.1.1988 πιστωτικά σημειώματα, κατά τις διατάξεις του άρθρ. 20 του Κώδικα Φορολογικών Στοιχείων, για επιστροφές αγαθών τα οποία, με βάση την απόφασή μας Π.8499/4941/28.12.1987, μετατάχθηκαν σε άλλο συντελεστή Φ.Π.Α. ή ο συντελεστής φορολογίας τους μειώθηκε από 18% σε 16%, τα τιμολόγια πώλησης των οποίων έχουν εκδοθεί πριν από την ημερομηνία αυτή με συνέπεια να επιβαρυνθούν, κατά περίπτωση, με διαφορετικό φόρο προστιθέμενης αξίας από τον αναλογούντα στα αγαθά αυτά κατά την ημέρα της επιστροφής τους, δεν θα περιλαμβάνουν το φόρο που επιρρίφθηκε στον αγοραστή αλλά τον αναλογούντα στην αξία των επιστρεφομένων αγαθών την ημέρα της  επιστροφής τους, δεδομένου ότι τα αγαθά αυτά σύμφωνα με τις διατάξεις του άρθρ. 23 του Νόμ. 1642/86 βρίσκονται στον αγοραστή ελεύθερα φόρου. Στις περιπτώσεις που αντί της έκδοσης πιστωτικού σημειώματος, εκπίπτεται, η αξία των αγαθών που επιστρέφονται από μεταγενέστερο τιμολόγιο, τότε ο φόρος προστιθέμενης αξίας υπολογίζεται στην αρχική αξία του τιμολογίου και στη συνέχεια αφαιρούνται αντίστοιχα η αξία των επιστρεφομένων αγαθών και ο Φ.Π.Α. που αναλογεί σ’ αυτά με τον συντελεστή που ισχύει από 1.1.1988 και μετά. 2.Οι διατάξεις της προηγούμενης παραγράφου εφαρμόζονται αναλογικά και στις περιπτώσεις χορήγησης έκπτωσης μετά την 1.1.1988, εφόσον τα αγαθά πωλήθηκαν μέχρι 31.12.1987 και η έκπτωση που χορηγείται φορά την διαχειριστική περίοδο που έληξε την 31.12.1987. 3.Κατά τον ίδιο πιο πάνω τρόπο θα εκδίδονται τα πιστωτικά σημειώματα εφεξής, σε οποιαδήποτε μεταβολή συντελεστών φορολογίας ή μετάταξη αγαθών από ένα συντελεστή σε άλλο. Η παρούσα απόφαση, η οποία ισχύει από 1 Ιαν. 1988 να δημοσιευθεί στην Εφημερίδα της Κυβερνήσεως και να κυρωθεί με νόμο. Η άνω Απόφαση κυρώθηκε και έχει ισχύ νόμου από την έκδοσή της από την παρ. 4 άρθρ. 11 Νόμ. 1839/1989 (ΦΕΚ Α΄ 90), (ανωτ. σελ. 268,03). 